ตู-ดู ตู-ดู

"**ตู-ดู ตู-ดู**" (; ) เป็นเพลงของเกิร์ลกรุปเกาหลีใต้ แบล็กพิงก์ จากเอ็กซ์เทนเดดเพลย์ภาษาเกาหลีชุดแรก *[[สแควร์อัป (อีพี)|สแควร์อัป]]* (2018) เพลงเขียนโดยเท็ดดี พัก ผู้ทำงานร่วมกับวายจี ขณะที่การผลิตและการเรียบเรียงควบคุมโดยเท็ดดี, 24, เบกกา บูม และอาร์. ที เพลงออกจำหน่ายในร้านค้าดิจิทัลเมื่อวันที่ 15 มิถุนายน 2018 ในฐานะซิงเกิลนำของเอ็กซ์เทนเดดเพลย์ ส่วนเวอร์ชันภาษาญี่ปุ่นออกจำหน่ายผ่านสังกัดวายจีเอกซ์เมื่อวันที่ 22 สิงหาคม 2018 และยังออกจำหน่ายในทางกายภาพอีกสามรูปแบบ เพลงเป็นแนวแทร็ปและป็อปแร็ปที่ผสมผสานกับเสียงบับเบิลกัมป็อปและอีดีเอ็ม มีการใช้จังหวะเพอร์คัชชันและเสียงผิวปากแบบตะวันออก โดยชื่อของเพลงเป็นการเลียนเสียงมาจากกระสุนปืน ในด้านเนื้อร้องกล่าวถึงความแข็งแกร่งและความมั่นใจในตนเอง

"ตู-ดู ตู-ดู" ได้รับการตอบรับเชิงบวกโดยทั่วไปจากนักวิจารณ์ดนตรี ซึ่งชมเชยการผลิตและการแสดงของวง เพลงได้ชื่อว่าเป็นเพลงแห่งปี จากการสำรวจผ่านสาธารณชนที่จัดทำโดยแกลอัปเกาหลีในปี 2018 และปรากฏอยู่ในรายชื่อเพลงป็อปเกาหลีที่ดีที่สุดตลอดกาลของเมลอนและ*[[โรลลิงสโตน]]* ส่วนความสำเร็จเชิงพาณิชย์ เพลงขึ้นอันดับหนึ่งบนเซอร์เคิลดิจิทัลชาร์ตของเกาหลีใต้เป็นเวลาสามสัปดาห์ กลายเป็นซิงเกิลอันดับหนึ่งเพลงที่สองของแบล็กพิงก์ในประเทศ เพลงยังขึ้นอันดับหนึ่งในสิงคโปร์และมาเลเซีย รวมถึงบนชาร์ต *[[บิลบอร์ด]]* เคป็อปฮอต 100 และเวิลด์ดิจิทัลซองส์ นอกจากนั้นยังขึ้นอันดับที่ 55 บน''บิลบอร์ด''ฮอต 100 ของสหรัฐ และกลายเป็นเพลงแรกของเกิร์ลกรุปเคป็อปที่เข้าสู่ชาร์ตซิงเกิลแห่งสหราชอาณาจักร เพลงได้รับการรับรองระดับทองคำขาวสองครั้งสำหรับการสตรีมมิงและทองคำขาวสำหรับยอดขายดิจิทัลในเกาหลีใต้โดยสมาคมลิขสิทธิ์เพลงเกาหลี, ระดับทองคำขาวในญี่ปุ่นโดยสมาคมผู้ประกอบกิจการเพลงของญี่ปุ่น, ระดับทองคำในสหรัฐโดยสมาคมผู้ประกอบกิจการเพลงของสหรัฐอเมริกา และระดับเงินในสหราชอาณาจักรโดยองค์กรตัวแทนอุตสาหกรรมสิ่งบันทึกเสียงบริติช

มิวสิกวิดีโอแสดงสมาชิกวงในภาพลักษณ์แบบหรูหรา ท่ามกลางฉากหลังเฉดสีชมพูและสีดำ ในไม่ช้ามิวสิกวิดีโอก็กลายเป็นวิดีโอออนไลน์ที่มีผู้ชมมากที่สุดใน 24 ชั่วโมงแรกโดยศิลปินเกาหลีและเคยเป็นมิวสิกวิดีโอที่มีผู้ชมมากที่สุดตลอดกาลในวันแรกที่อันดับสอง นับตั้งแต่นั้นมาก็กลายเป็นมิวสิกวิดีโอแรกของศิลปินกลุ่มเคป็อปที่มียอดผู้ชมถึงสองพันล้านครั้งและยังคงเป็นมิวสิกวิดีโอที่มียอดผู้ชมมากที่สุดของศิลปินกลุ่มเคป็อปบนยูทูบจนถึงปัจจุบัน แบล็กพิงก์ส่งเสริม "ตู-ดู ตู-ดู" ด้วยการปรากฏในรายการเพลงอย่าง *[[โชว์! มิวสิกคอร์]]* และ *[[อินกีกาโย]]* ในเกาหลีใต้ ซึ่งท่าเต้นของเพลง "ท่ายิงปืนด้วยนิ้ว" (finger gun) กลายเป็นท่าเต้นอันเป็นสัญลักษณ์ของเพลง นอกจากการทัวร์คอนเสิร์ตสามครั้ง วงยังแสดงเพลงดังกล่าวที่เทศกาลโคเชลลาในรัฐแคลิฟอร์เนีย และเทศกาลบีเอสทีไฮด์พาร์กในลอนดอน

## เบื้องหลังและการออกจำหน่าย
เมื่อวันที่ 4 มิถุนายน 2018 วายจีเอนเตอร์เทนเมนต์ยืนยันผ่านวายจีไลฟ์ว่า แบล็กพิงก์จะออกมินิอัลบั้มภาษาเกาหลีชุดแรก  *[[สแควร์อัป]]* ในวันที่ 15 มิถุนายน โดยมี "ตู-ดู ตู-ดู" ทำหน้าที่เป็นซิงเกิลนำ ซึ่งนับเป็นการออกเพลงใหม่ในรอบหนึ่งปีของวงนับตั้งแต่ "แอสอิฟอิตส์ยัวร์ลาสต์" ในเดือนมิถุนายน 2017 อนึ่ง ชื่อของแทร็กยังดึงดูดความสนใจ เนื่องจากชวนให้นึกถึงการเลียนเสียงธรรมชาติและยังจุดประกายให้เกิดความอยากรู้อยากเห็นเกี่ยวกับแนวดนตรีและแนวคิดของเพลงด้วย หลังจากมีการเผยแพร่ภาพแนวคิดและทีเซอร์ตามมาอย่างต่อเนื่อง แบล็กพิงก์ได้กล่าวว่า "เนื่องจากเป็นมินิอัลบั้มชุดแรกของเราและยังเป็นการกลับมาอีกครั้งในรอบหนึ่งปี เราจึงเตรียมเพลงแต่ละเพลงด้วยความจริงใจและเสน่หาอย่างล้นเหลือ" นอกจากนี้ เจนนี สมาชิกวง ก็ได้แสดงความคิดเห็นว่า "ฉันมั่นใจและตั้งตารอการกลับมาของพวกเรา ฉันมีความสุขที่ได้แสดงความสามารถทางดนตรีของแบล็กพิงก์ในหลากหลายรูปแบบ" 

"ตู-ดู ตู-ดู" ออกจำหน่ายในรูปแบบดิจิทัลดาวน์โหลดและสตรีมมิงเมื่อวันที่ 15 มิถุนายน 2018 พร้อมกับการออกอัลบั้ม *สแควร์อัป*  เขียนและผลิตโดยเท็ดดี พัก และร่วมผลิตโดยพัก, เบกกา บูม, 24 และอาร์. ที เมื่อวันที่ 17 สิงหาคม วายจีเอกซ์ประกาศว่าเวอร์ชันภาษาญี่ปุ่นจะออกจำหน่ายเป็นซิงเกิลเปิดตัวของวงในญี่ปุ่นในวันที่ 22 สิงหาคม 2018 โดยมี ซันนี บอย เขียนเนื้อเพลงเพิ่มเติมให้ ต่อจากนั้นมีการออกจำหน่ายในทางกายภาพอีกสามรูปแบบ ได้แก่ ซีดีรุ่นปกติ, ซีดี+ดีวีดีรุ่นลิมิเต็ด และซีดีรุ่นสมาชิก โดยรุ่นปกติและรุ่นลิมิเต็ดจะรวมแทร็กทั้งหมดจาก *สแควร์อัป* พร้อมด้วยเวอร์ชันภาษาญี่ปุ่นของ "ตู-ดู ตู-ดู" สำหรับดีวีดีรุ่นลิมิเต็ดจะประกอบด้วยภาพเบื้องหลังจากมิวสิกวิดีโอและวิดีโอซ้อมเต้น ในขณะที่รุ่นสมาชิกจะถูกบรรจุเป็นซีดีซิงเกิลสี่เวอร์ชัน—แต่ละเวอร์ชันเป็นสมาชิกแต่ละคน และมีเฉพาะเวอร์ชันดั้งเดิมของแทร็กเท่านั้น ในวันที่ 5 เมษายน 2019 "ตู-ดู ตู-ดู" เวอร์ชันรีมิกซ์ ถูกรวมอยู่ในเอกซ์เทนเดดเพลย์ภาษาเกาหลีชุดที่สอง *[[คิลดิสเลิฟ]]* ด้วย

## การวางองค์ประกอบเพลง

นักข่าวดนตรีหลายคนระบุลักษณะของ "ตู-ดู ตู-ดู" ว่าเป็น "แทร็กป็อปแร็ปอันดุเดือด" ที่ "นำเสนอจังหวะแทร็ปอย่างโดดเด่น" ผสมผสานเข้ากับเสียงบับเบิลกัมป็อป เป็นการรวมเครื่องดนตรีต่าง ๆ ทั้งจังหวะเพอร์คัชชันแบบตะวันออกและเสียงผิวปากที่อยู่เหนือเบสไลน์ พัก โบ-รัม จาก *[[ย็อนฮับนิวส์เอเจนซี]]* อธิบายการผลิตซิงเกิลนี้ว่าเป็นเพลงฮิปฮอปโดยพื้นฐานที่ประสานกับจังหวะ "แทร็ปที่ดูก้าวร้าว" ในขณะที่ อิม อึน-บย็อล จาก *[[เดอะโคเรียเฮรัลด์]]* ตั้งข้อสังเกตว่าชื่อเพลงมีความคล้ายคลึงกับเสียงกระสุนปืน แต่ก็เปรียบเสมือน "การร่ายมนตร์" ได้ด้วย ทั้งนี้ เจนนียังกล่าวถึงปฏิกิริยาของวง เมื่อได้ยินเดโมเพลงนี้ว่า "เมื่อพวกเราได้ฟังเพลง 'ตู-ดู ตู-ดู' เป็นครั้งแรก เราทุกคนต่างก็คิดว่า 'นี่แหละ' "

ในด้านเนื้อร้อง เพลงสื่อถึง "พลังของผู้หญิง" หรือสาวร้ายที่ทันสมัยและมั่นใจในตัวเอง ที่เห็นได้จากท่อนที่ร้องว่า "ฉันอยู่เหนือกว่าใคร ๆ เหมือนกับปลาที่อยู่ในน้ำ" (눈 높인 꼭대기 물 만난 물고기) และในท่อนที่ร้องว่า "ฉันจะดึงหรือผลักคุณออกไปไกล ๆ ก็ทำได้หมด เพราะฉันมันเป็นยัยตัวร้าย" (널 당기는 것도 멀리 밀치는 것도 제멋대로 하는 Bad girl)

## มิวสิกวิดีโอ
thumb|right|240px|ฉากบางส่วนในมิวสิกวิดีโอที่ถูกกล่าวถึงใน''บิลบอร์ด'' และ ''ฟอบส์''
มิวสิกวิดีโอของเพลง "ตู-ดู ตู-ดู" กำกับโดยซอ ฮย็อน-ซึง ซึ่งเคยกำกับวิดีโอให้แบล็กพิงก์หลายครั้งตั้งแต่ซิงเกิลอัลบั้มเปิดตัว *[[สแควร์วัน (ซิงเกิลแบล็กพิงก์)|สแควร์วัน]]* ในเพลง "บูมบายาห์", ซิงเกิลอัลบั้มที่สอง *[[สแควร์ทู]]* ในเพลง "เพลย์อิงวิทไฟร์" และเพลง "แอสอิฟอิตส์ยัวร์ลาสต์" ในปี ค.ศ. 2017 การถ่ายทำเริ่มขึ้นในวันที่ 10 พฤษภาคม ค.ศ. 2018 และได้เผยแพร่มิวสิกวิดีโอในวันที่ 15 มิถุนายน ทางช่องแบล็กพิงก์อย่างเป็นทางการ ในยูทูบ

ภาพพื้นหลังสีชมพูที่ปรากฏตลอดในมิวสิกวิดีโอ, กระดานหมากรุก, ห้องเก็บเงินดอลลาร์, ห้องคลาสสิกที่มีกระจกสี, ซากปรักหักพัง, รถถังที่ประดับไปด้วยเพชร ยี่ห้อ ที-34,ใช้ เครื่องยนต์โตโยต้า 2TR-FE สมาชิกแต่ละคนของแบล็กพิงก์สวมใส่เสื้อผ้าที่มีสไตล์แตกต่างกันและตัดกับฉากหลัง แสดงให้เห็นถึง "ความงามที่ตรงกันข้าม"

หลังจากปล่อยมิวสิกวิดีโอ ทามาร์ เฮอร์แมน จาก *[[บิลบอร์ด]]* เขียนว่า การกลับมาของแบล็กพิงก์คือ "การปฏิวัติ" (revolution) ในมิวสิกวิดีโอจะมีฉากเดี่ยวของสมาชิกรวมอยู่ด้วย เช่น ฉากการแร็ปบนรถถังที่ระยิบระยับ, ฉากของกลุ่มปาปารัสซี, ฉากที่นั่งอยู่บนโคมระย้าขณะกำลังแกว่ง และอื่น ๆ ล้วนแต่ดึงดูดความสนใจจากผู้ชม และยกย่องความพิถีพิถันของมิวสิกวิดีโอ ไบรอัน โรลิ จากนิตยสาร *[[ฟอบส์]]* เขียนว่า ฉากในมิวสิกวิดีโอที่น่าดึงดูดคือ ฉากที่สมาชิกทั้งสี่เดินวางมาดมาอย่างร้อนแรง, การแกว่งอยู่บนโคมระย้า และฉากโยนป็อปคอร์นเข้าปากขณะอยู่บนรถถังที่ประดับเพชร เขายังยกย่องว่า "ตู-ดู ตู-ดู" เป็นมิวสิกวิดีโอที่แสดงถึงความโดดเด่นของแบล็กพิงก์

จากข้อมูลของ *บิลบอร์ด* มิวสิกวิดีโอเพลง "ตู-ดู ตู-ดู" กลายเป็นวิดีโอออนไลน์ที่มียอดผู้ชมมากที่สุดใน 24 ชั่วโมงแรกของกลุ่มนักร้องหญิงทั่วโลก ด้วยจำนวนผู้ชม 36.2 ล้านครั้ง และอยู่ในอันดับสองของมิวสิกวิดีโอที่มีผู้ชมมากที่สุดภายใน 24 ชั่วโมงแรกบนยูทูบ รองจากเพลง "ลุกวอตยูเมดมีดู" ของเทย์เลอร์ สวิฟต์ นอกจากนี้ยังกลายเป็นมิวสิกวิดีโอเพลงเกาหลีที่มีผู้ชมมากที่สุดใน 24 ชั่วโมงแรก แซงเพลง "คังนัมสไตล์" ของไซ (36 ล้านครั้ง) และ "เฟกเลิฟ" ของบีทีเอส (35.9 ล้านครั้ง)

## ชาร์ต

### รายสัปดาห์

### รายเดือน

### ปลายปี

## การรับรอง

## ประวัติการจำหน่าย

## อ้างอิง

หมวดหมู่:ซิงเกิลในปี พ.ศ. 2561
หมวดหมู่:เพลงในปี พ.ศ. 2561
หมวดหมู่:เพลงของแบล็กพิงก์
หมวดหมู่:ซิงเกิลในสังกัดวายจีเอ็นเตอร์เทนเมนต์